ЧРЕЗ

Председателя на

Народното събрание

ДО

Министъра на околната среда и водите

г-жа Ивелина Василева

**ВЪПРОС**

от Петър Славов,

народeн представител от ПГ на РБ

На основание чл.90, ал. 1 от Конституцията на РБ и чл.91, ал.1 ПОДНС

ОТНОСНО: ***Чистота на морската вода и плажовете по южното Черноморие преди сезон 2016г.***

**УВАЖАЕМА ГОСПОЖО МИНИСТЪР,**

Два от хроничните проблеми с чистотата на морската вода и плажовете по южното ни Черноморие се намират в районите на с. Лозенец и гр. Созопол.

През миналата година бе финализирано въвеждането в експлоатация на ПСОВ „Созопол“, която, заедно с изграждането на дълбочинно заустване в Черно море, следва да реши трайно дългогодишния проблем със замърсяването на морските води в района на гр. Созопол и с. Черноморец.

Друг проблем, който от години притеснява и почиващи и живущи в района на селищата Китен-Лозенец и намиращите се в района къмпинги „Юг“, „Корал“, „Арапя“ и др., е недостатъчният капацитет на пречиствателната станция в с. Лозенец. В резултат, в пика на сезон 2015г., централният плаж на с. Лозенец бе затворен поради наднормено замърсяване.

В тази връзка,

**Уважаема госпожо Министър,**

Моля да отговорите **писмено** на следния въпрос: **„Завършено и въведено ли е в експлоатация дълбочинното заустване на пречистените отпадните води от ПСОВ „Созопол“ и намерено ли е решение на проблема с недостатъчния капацитет на пречиствателна станция „Лозенец“ и какво е то?“**

София, 21.03.2016г.

**Петър Славов:**

народен представител от ПГ на РБ